Jan E. Jørgensen (V), 2025-12-04:
Det har været en fuldstændig vild debat at sidde og følge, fuldstændig vild.
Men det vil man ikke, hvis det kommer nogle rige mennesker til gavn; så duer det ikke.
Det er bedre, at folk, der har råd til dyre biler, kører i dieselbiler og benzinbiler, end at de får en skattelettelse.
Det er jo konklusionen på det nonsens, vi har hørt fra både SF og Enhedslisten.
Det er to partier, der påstår, at de er rød-grønne, men det er de ikke, de er røde og kun røde.
Der er intet grønt – intet grønt.
For lige så snart det kommer til at betyde, at nogle, der har råd til at købe en stor bil, måske også får en afgiftsnedsættelse – selv om de køber bilen for deres egne penge, som de har betalt skat af; det skal vi lige huske – ja, så duer det pludselig ikke.
Så kommer misundelsen frem, så kommer hadet til bilister frem, så kommer hadet til folk, der tjener mange penge, frem, og så er det sådan set lige meget med den grønne omstilling.
Hvis vi skal kigge på, hvad socialister har bidraget med til bilparken, er det f.eks. Trabanten, den mest forurenende bil i verdenshistorien.
Det var det, som den virkeliggjorte socialisme kunne opfinde – det var Trabanten.
Kapitalismen derimod har givet os Tesla.
Og ja, Elon Musk er ikke helt frisk, men han står ikke desto mindre i spidsen for en bilfabrik, der laver nogle fantastisk fede biler, som ovenikøbet ikke belaster vores klima.
Så det var i sandhed et interessant øjeblik, hvor man forsøgte at riste Socialdemokratiets ordfører for, at han nu ville give skattelettelser til nogle, der, gud forbyde det, tjener mange penge.
Det er interessant.
Jeg håber virkelig, at mange har hørt debatten i dag, for den siger alt om venstrefløjen og deres såkaldte bekymring for klimaet.
Nu vil jeg holde den tale, som står her på mit papir, hvor jeg har skrevet lidt om, hvad lovforslaget egentlig handler om.
For det handler jo om, at vi nu virkeliggør finanslovsaftalen for 2026, hvor vi udskyder det element, der var om registreringsafgiften på elbiler, nemlig at det ville blive dyrere at købe en elbil.
Der fortsætter vi med de regler, vi har nu, sådan at en elbil kommer til at koste det samme i hele 2026, som en elbil kostede i 2025.
Så bruger vi tiden frem til det på at drøfte en omlægning af registreringsafgiften.
Heldigvis har den danske befolkning taget elbilen til sig.
Da vi i Venstre talte om, at der skulle være 1 million elbiler på vejene, grinte alle af os og sagde, at det aldrig kom til at ske.
Det kommer til at ske; det bliver virkelighed, og det bliver virkelighed, før vi havde håbet på det, og det gør det, fordi vi har gjort det billigere at købe en elbil.
Så det er både fornuftigt og nødvendigt, at vi fastholder registreringsafgiften på elbiler på 60 pct., og at elbiler er helt afgiftsfri, hvis de koster mindre end 419.300 kr.
Jeg vil godt takke især Det Konservative Folkeparti for at have bragt det her ind til forhandlingerne om finanslovsaftalen.
Det er et rigtig, rigtig godt resultat.
Det er et godt resultat for den grønne omstilling – men selvfølgelig ikke for de røde partiers nattesøvn – og rigtig godt for den danske befolkning.
Lovforslaget rummer i øvrigt også andre fornuftige ændringer.
Det har aldrig været hensigten, at elbiler skulle betale de her afgifter, og de er så heller ikke blevet opkrævet siden 2016.
Derfor er det rimeligt, at vi nu laver denne forbedring med tilbagevirkende kraft, så der ikke pludselig lander en stor efteropkrævning hos mange taxivognmænd.
Derudover skal lovforslaget udvide listen over procesformål til afgiftspligtig energi anvendt til CO 2 -fangst, når den samlede CO 2 efterfølgende lagres geologisk.
Energien, der anvendes i denne proces, vil dermed kunne omfattes af den lavere procesafgiftssats.
Det skal give en klarhed om den afgiftsmæssige behandling af energi, der anvendes til CO 2 -fangst, og dermed understøtte udbredelsen af ccs, altså carbon capture, i Danmark og sikre ensartede vilkår for virksomheder, der foretager CO 2 -fangst med henblik på efterfølgende geologisk lagring.
Venstre støtter naturligvis lovforslaget og er forundrede over linjen fra Socialistisk Folkeparti og Enhedslisten.